PATVIRTINTA

Kauno rajono savivaldybės mero

2024-02-05 potvarkiu Nr. MP-122

(2024-05-16 potvarkio Nr. MP-583 redakcija)

**VIEŠŲJŲ ĮSTAIGŲ, KURIŲ SAVININKĖ YRA KAUNO RAJONO SAVIVALDYBĖ, VADOVŲ DARBO APMOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Viešųjų įstaigų, kurių savininkė yra Kauno rajono savivaldybė (toliau – Savivaldybė), (toliau – viešoji įstaiga), vadovų darbo apmokėjimo tvarkos aprašas (toliau – Aprašas) nustato viešųjų įstaigų vadovų darbo apmokėjimo sistemą, kurioje detalizuojamos viešųjų įstaigų vadovų darbo apmokėjimo sąlygos ir dydžiai, priemokos, premijos ir materialinių pašalpų mokėjimo tvarka bei sąlygos.
2. Aprašo nuostatos netaikomos asmens sveikatos priežiūros įstaigų vadovams.

**II SKYRIUS**

**VIEŠŲJŲ ĮSTAIGŲ VADOVŲ DARBO UŽMOKESTIS**

1. Viešosios įstaigos vadovo darbo užmokestį sudaro:
   1. pareiginė alga;
   2. papildoma darbo užmokesčio dalis;
   3. priemokos;
   4. premija;
   5. mokėjimas už darbą poilsio ir švenčių dienomis, nakties ir viršvalandinį darbą, darbą, kai yra nukrypimų nuo normalių darbo sąlygų, ar budėjimą.
2. Viešųjų įstaigų vadovų pareiginės algos koeficientą nustato Savivaldybės meras, iš 1,1–3,4 pareiginės algos koeficientų intervalo, atsižvelgiant į šiuos kriterijus: į įstaigos veiklą, viešosios įstaigos vadovo vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams, veiklos sudėtingumą, į darbo užmokesčio fondą, darbo krūvį, atsakomybės lygį, specialių žinių ir įgūdžių reikalingumą. Viešosios įstaigos vadovo pareiginės algos koeficientas sulygstamas darbo sutartyje.
3. Viešosios įstaigos vadovo pareiginė alga skaičiuojama taikant Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatytą pareiginės algos (atlyginimo) bazinį dydį (toliau – pareiginės algos bazinis dydis). Viešosios įstaigos vadovo pareiginė alga apskaičiuojama pareiginės algos koeficientą padauginus iš pareiginės algos bazinio dydžio.
4. Pareiginės algos koeficientas gali būti nustatomas iš naujo ar didinamas pasikeitus Aprašo 4 punkte nurodytiems kriterijams.
5. Viešosios įstaigos vadovas turi teisę pateikti motyvuotą prašymą Savivaldybės merui dėl pareiginės algos koeficiento didinimo, nurodant motyvus ir argumentus, atitinkančius bent vieną iš kriterijų, nustatytų Aprašo 4 punkte. Prašymas turi būti raštu suderintas su viešosios įstaigos veiklą koordinuojančiu Savivaldybės vicemeru.

8. Papildoma darbo užmokesčio dalis priklauso nuo užsibrėžtų viešosios įstaigos veiklos tikslų įgyvendinimo ir (arba) viešosios įstaigos vadovui numatytų užduočių įvykdymo. Viešosios įstaigos veiklos tikslus ir (arba) viešosios įstaigos vadovui užduotis nustato ir patvirtina potvarkiu Savivaldybės meras. Įstaigos veiklos tikslai (mažėjančios administracinių ir (ar) viešųjų paslaugų teikimo laiko sąnaudos ir kiti tikslai) ir (arba) užduotys (susijusios su viešosios įstaigos vidaus administravimu ir veiklos efektyvumo didinimu) turi būti išreikšti konkrečiais veiklos rodikliais.

9. Papildoma darbo užmokesčio dalis nustatoma ir išmokama vieną kartą, pasibaigus finansiniams metams, Kauno rajono savivaldybės tarybai (toliau – Savivaldybės taryba) patvirtinus viešosios įstaigos metinius finansinių ataskaitų rinkinius, atsižvelgiant į praėjusių finansinių metų viešosios įstaigos veiklos tikslų įgyvendinimo ir (arba) viešosios įstaigos vadovui numatytų užduočių įvykdymo rezultatus.

10. Konkretų viešosios įstaigos vadovo papildomos darbo užmokesčio dalies dydį, Savivaldybės tarybai patvirtinus viešosios įstaigos metinę veiklos ataskaitą, nustato Savivaldybės meras.

11. Jeigu viešosios įstaigos vadovas:

11.1. neįgyvendina visų užsibrėžtų viešosios įstaigos veiklos tikslų ir (arba) neįvykdo visų jam numatytų užduočių – papildoma darbo užmokesčio dalis neišmokama;

11.2. užsibrėžtus viešosios įstaigos veiklos tikslus ir (arba) jam numatytas užduotis įgyvendina ir (arba) šias užduotis įvykdo iš dalies (dėl rizikos kuriai esant nustatyti rodikliai negalėjo būti pasiekti) – papildomos darbo užmokesčio dalies dydis negali viršyti 10 procentų ir būti mažesnis kaip 5 procentai viešosios įstaigos vadovui praėjusiais finansiniais metais išmokėtos pareiginės algos sumos;

11.3. užsibrėžtus viešosios įstaigos veiklos tikslus ir (arba) jam numatytas užduotis įgyvendina ir (arba) šias užduotis įvykdo – papildomos darbo užmokesčio dalies dydis negali viršyti 30 procentų ir būti mažesnis kaip 11 procentų viešosios įstaigos vadovui praėjusiais finansiniais metais išmokėtos pareiginės algos sumos.

12. Papildoma darbo užmokesčio dalis turi būti išmokama per mėnesį nuo viešosios įstaigos metinių finansinių ataskaitų rinkinio patvirtinimo dienos.

13. Įsteigtos naujos viešosios įstaigos vadovui ar priimtam naujam viešosios įstaigos vadovui viešosios įstaigos veiklos tikslai ir (arba) viešosios įstaigos vadovo užduotys bei veiklos rodikliai nustatomi per vieną mėnesį nuo viešosios įstaigos vadovo priėmimo dienos. Jeigu viešosios įstaigos vadovo darbo viešojoje įstaigoje pradžios data yra vėlesnė negu spalio 1 diena, jam viešosios įstaigos veiklos tikslai ir (arba) viešosios įstaigos vadovo užduotys bei veiklos rodikliai einamiesiems kalendoriniams metams gali būti nenustatomi.

14. Viešoji įstaiga kiekvienais metais, kai Savivaldybės meras potvarkiu patvirtina viešosios įstaigos vadovui šio Aprašo 8 punkte nurodytus viešosios įstaigos veiklos tikslus ir (arba) viešosios įstaigos vadovui keliamas užduotis, veiklos rodiklius, nuo kurių priklausys viešosios įstaigos vadovui skiriamos papildomos darbo užmokesčio dalies dydis, bei praėjusių metų veiklos rodiklių įgyvendinimo rezultatus, šią informaciją viešai paskelbia savo interneto svetainėje.

15. Savivaldybės meras gali priimti sprendimą skirti viešosios įstaigos vadovui priemokas:

15.1. už papildomų užduočių, suformuluotų raštu, atlikimą (jeigu dėl to viršijamas įprastas darbo krūvis arba atliekamos pareigybės aprašyme nenumatytos funkcijos);

15.2. už įprastą darbo krūvį viršijančią veiklą (jeigu padidėjęs darbų mastas atliekant pareigybės aprašyme nustatytas funkcijas, neviršijant nustatytos darbo laiko trukmės).

16. Konkretų priemokos dydį, nurodant už ką skiriama, nustato Savivaldybės meras.

17. Skiriama priemoka negali būti mažesnė negu 10 procentų ir didesnė negu 40 procentų viešosios įstaigos vadovo pareiginės algos, o skiriamų priemokų, nurodytų Aprašo 15 punkte, suma negali viršyti 80 procentų viešosios įstaigos vadovo pareiginės algos.

18. Savivaldybės meras gali priimti sprendimą skirti viešosios įstaigos vadovui premiją už išskirtinį jo indėlį, įgyvendinant viešosios įstaigos veiklos tikslus arba pasiektus papildomus išskirtinius rezultatus, pasibaigus finansiniams metams ir patvirtinus viešosios įstaigos metinių finansinių ataskaitų rinkinius. Ši premija negali būti didesnė negu 4 viešosios įstaigos vadovo pareiginės algos dydžiai.

19. Premijos skiriamos neviršijant viešajai įstaigai darbo užmokesčiui skirtų lėšų.

20. Konkretų premijos dydį, nurodant už ką skiriama, nustato Savivaldybės meras.

21. Premija neskiriama, viešosios įstaigos vadovui per paskutinius 12 mėnesių padariusiam darbo pareigų pažeidimą.

22. Už darbą poilsio ir švenčių dienomis, nakties ir viršvalandinį darbą ar darbą, kai yra nukrypimų nuo normalių darbo sąlygų, viešosios įstaigos vadovui mokama Lietuvos Respublikos darbo kodekso 144 straipsnio 1–5 ir 7 dalyse nustatyta tvarka. Už budėjimą viešosios įstaigos vadovui mokama Darbo kodekso nustatyta tvarka.

**III SKYRIUS**

**MOKĖJIMAS UŽ DALYVAVIMĄ PARAMOS TEIKIMO ARBA VYSTOMOJO BENDRADARBIAVIMO PROJEKTUOSE**

23. Viešosios įstaigos vadovui gali būti mokama už dalyvavimą viešosios įstaigos, kurioje jis eina pareigas, ar kitos valstybės ar savivaldybės institucijos ar įstaigos įgyvendinamuose projektuose, taip pat veikloje, atliekamoje pagal viešosios įstaigos sudarytas bendradarbiavimo sutartis su tarptautinėmis ar remiantis Europos Sąjungos teisės aktais įsteigtomis institucijomis (toliau – veikla pagal bendradarbiavimo sutartis), jeigu šie projektai ar veikla turi konkrečius ir išmatuojamus tikslus, suderinamus su viešosios įstaigos veiklos tikslais, nustatytas jų įgyvendinimo terminas ir jiems numatytas atskiras biudžetas. Už dalyvavimą Europos Sąjungos, tarptautinių organizacijų, užsienio valstybių, Lietuvos arba bendrai finansuojamuose paramos teikimo ir (arba) Lietuvos vystomojo bendradarbiavimo projektuose ar veikloje pagal bendradarbiavimo sutartis iš Europos Sąjungos, tarptautinių organizacijų, užsienio valstybių lėšų mokama projektų ar bendradarbiavimo sutartyse nustatytomis sąlygomis (pagal įkainius). Jeigu sąlygos (ir įkainiai) nenustatyti, mokėjimo už dalyvavimą įgyvendinant projektus ar veikloje pagal bendradarbiavimo sutartis įkainius viešosios įstaigos vadovui nustato Savivaldybės meras.

24. Už laiką, kurį viešosios įstaigos vadovas dalyvauja šio Aprašo 23 punkte nurodytuose projektuose ar veikloje pagal bendradarbiavimo sutartis, už kurį mokama šio Aprašo 23 punkte nustatyta tvarka, darbo užmokestis iš valstybės ar savivaldybės biudžeto lėšų viešosios įstaigos vadovui nemokamas.

**IV SKYRIUS**

**MATERIALINIŲ PAŠALPŲ SKYRIMAS**

25. Materialinės pašalpos skiriamos:

25.1. viešosios įstaigos vadovui, kurio materialinė būklė tapo sunki dėl jo pačio ligos, artimųjų giminaičių, sutuoktinio, partnerio (kai partnerystė įregistruota įstatymų nustatyta tvarka), sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėju ar rūpintoju įstatymų nustatyta tvarka yra paskirtas viešosios įstaigos vadovas, ligos ar mirties, stichinės nelaimės ar turto netekimo, jeigu yra viešosios įstaigos vadovo rašytinis prašymas ir pateikti atitinkamą aplinkybę patvirtinantys dokumentai, gali būti skiriama iki 5 MMA dydžio materialinė pašalpa iš viešajai įstaigai skirtų lėšų;

25.2. mirus viešosios įstaigos vadovui, jo šeimos nariams iš viešajai įstaigai skirtų lėšų gali būti išmokama iki 5 MMA dydžio materialinė pašalpa, jeigu yra jo šeimos narių rašytinis prašymas ir pateikti patvirtinantys dokumentai.

26. Materialinę pašalpą viešosios įstaigos vadovui ar jo šeimos nariams skiria ir jos dydį nustato Savivaldybės meras.

**V SKYRIUS**

**BAIGIAMOSIOS NUOSTATOS**

27. Šis Aprašas gali būti keičiamas Savivaldybės mero potvarkiu, prieš tai Lietuvos Respublikos darbo kodekso nustatyta tvarka atlikus informavimo ir konsultavimo procedūras.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_